Tarybos reglamentas (EB) Nr. 2597/95,
1995 m. spalio 23 d.
dėl tam tikruose ne Šiaurės Atlanto rajonuose žvejojančių valstybių narių statistikos duomenų pateikimo apie nominalius sugavimus
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į 43 jos straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi Europos bendrija tapo Jungtinių Tautų Maisto ir žemės ūkio organizacijos (FAO) nare;
kadangi Europos Sąjungos Tarybos ir Europos Bendrijų Komisijos protokolu nustatyta, kad reikalaujamus statistinius duomenis Maisto ir žemės ūkio organizacijai teikia Komisija;
kadangi pagal subsidiarumo principą pasiūlyto veiksmo tikslai gali būti pasiekti tiktai remiantis Bendrijos teisės aktu, nes tik Komisija gali koordinuoti būtiną statistinės informacijos derinimą Bendrijos lygiu, o už žuvininkystės statistinių duomenų rinkimą ir infrastruktūrą, kurios reikia šių statistinių duomenų patikimumui užtikrinti ir stebėti pirmiausia ir labiausiai atsakingos yra valstybės narės;
kadangi Bendrijai svarbių statistinių duomenų rengimo konkrečiam būdui, kuris remiasi nacionalinėmis statistikos sistemomis, reikia ypač glaudaus Komisijos ir valstybių narių bendradarbiavimo visų pirma Sprendimu 72/279/EEB [3] įsteigtame Žemės ūkio statistikos nuolatiniame komitete,
PRIĖMĖ ŠĮ REGLAMENTĄ:
1 straipsnis
Kiekviena valstybė narė pateikia Komisijai duomenis apie toje valstybėje narėje registruotų arba su jos vėliava plaukiojančių ir tam tikruose ne Šiaurės Atlanto zonose žvejojančių laivų nominalius sugavimus, deramai atsižvelgdama į 1990 m. birželio 11 d. Tarybos reglamentą (Euratomas, EEB) Nr. 1588/90 dėl konfidencialių duomenų perdavimo Europos Bendrijų Statistikos tarnybai [4].
Nominalūs sugavimų duomenys apima visus žvejybos produktus, iškrautus ar perkrautus jūroje bet kokiu būdu, išskyrus tuos kiekius, kurie sugauti yra išmetami į jūrą, suvartojami laivuose arba naudojami laivuose kaip masalas. Duomenys registruojami pagal gyvąjį svorį, atitinkantį iškrautų arba perkrautų žuvų kiekius, suapvalintus iki artimiausios tonos.
2 straipsnis
1. Pateiktini duomenys - tai nominalūs sugavimai kiekviename iš žvejybos rajonų ir pakvadračių, kurie yra išvardyti 1 priede, aprašyti 2 priede ir iliustruoti 3 priede. Kiekvienam iš pagrindinių žvejybos rajonų žuvų rūšys, apie kurias reikia pateikti duomenis, yra išvardytos 4 priede.
2. Kiekvienų kalendorinių metų duomenys pateikiami per šešis mėnesius nuo tų metų pabaigos.
3. Jei valstybės narės laivai pagal 1 straipsnį kuriame nors pagrindiniame žvejybos rajone tais kalendoriniais metais nežvejojo, valstybė narė apie tai informuoja Komisiją. Tačiau, jei pagrindiniame žvejybos rajone buvo žvejojama, duomenis reikia pateikti tik pagal žuvų rūšies/pakvadračio derinius, kurių sugavimai buvo registruojami duomenų kasmetiniam teikimui.
4. Duomenų apie valstybės narės laivais pagautas mažiau svarbias žuvų rūšis atskirai pagal rūšis skirstyti nereikia, jie gali būti pateikti bendru įrašu, jei tų produktų svoris neviršija 5 % bendrų metinių tame pagrindiniame žvejybos rajone sugavimų.
5. Statistinių žvejybos rajonų arba jų pakvadračių ir žuvų rūšių sąrašai gali būti keičiami 5 straipsnyje nustatyta tvarka.
3 straipsnis
Išskyrus atvejus, kai pagal bendrą žuvininkystės politiką priimtose nuostatose numatyta kitaip, valstybei narei leidžiama taikyti mėginių ėmimo metodus duomenims apie sugavimus gauti toms žvejybos laivyno dalims, kurių išsamių duomenų pateikimui prireiktų pernelyg daug administracinių procedūrų. Mėginių ėmimo procedūrų detales kartu su tiksliais paaiškinimais, kuri duomenų dalis buvo gauta tais metodais, valstybės narės turi įtraukti į pranešimą, pateikiamą pagal 6 straipsnio 1 dalį.
4 straipsnis
Valstybės narės savo įsipareigojimus pagal 1 ir 2 straipsnius vykdo pateikdamos duomenis magnetinėje informacijos laikmenoje, kurios formatas yra apibūdintas 5 priede.
Gavusios išankstinį Komisijos pritarimą, valstybės narės gali pateikti duomenis kitokia forma arba kitokioje laikmenoje.
5 straipsnis
1. Tais atvejais, kai turi būti laikomasi šiame straipsnyje nustatytos tvarkos, pirmininkas savo paties iniciatyva arba valstybės narės atstovo prašymu klausimą perduoda Žemės ūkio statistikos nuolatiniam komitetui (toliau - Komitetas).
2. Komisijos atstovas pateikia Komitetui priemonių, kurių turi būti imtasi, projektą. Komitetas savo nuomonę dėl projektopareiškia per tokį laiką, kurį nustato pirmininkas atsižvelgdamas į klausimo skubumą. Nuomonė patvirtinama Sutarties 148 straipsnio 2 dalyje nustatyta balsų dauguma tuo atveju, kai Taryba turi priimti sprendimą Komisijos pasiūlymu. Valstybių narių atstovų Komitete balsai skaičiuojami taip, kaip nustatyta tame straipsnyje. Pirmininkas nebalsuoja.
3. a) Komisija patvirtina numatytas priemones, jeigu jos atitinka Komiteto nuomonę.
b) Kai numatytos priemonės neatitinka Komiteto nuomonės arba nuomonė nepareiškiama, Komisija nedelsdama pateikia Tarybai pasiūlymą dėl priemonių, kurių turi būti imtasi. Taryba sprendžia kvalifikuota balsų dauguma.
Jeigu Taryba per tris mėnesius nuo tos dienos, kai klausimas jai buvo perduotas, nepriima jokio sprendimo, pasiūlytas priemones patvirtina Komisija.
6 straipsnis
1. Per dvylika mėnesių nuo šio reglamento įsigaliojimo valstybės narės pateikia Komisijai išsamų pranešimą, apibūdindamos, kaip yra gaunami duomenys apie sugavimus ir nurodydamos šių duomenų reprezentatyvumo ir patikimumo laipsnį. Komisija parengia šių pranešimų santrauką diskusijoms Žemės ūkio statistikos komiteto kompetentingoje darbo grupėje.
2. Valstybės narės apie bet kokius informacijos, pateiktos pagal šio straipsnio 1 dalį, pakeitimus Komisiją informuoja per tris mėnesius nuo jų įvedimo.
3. Tais atvejais, kai metodologiniai pranešimai pagal šio straipsnio 1 dalį rodo, kad valstybė narė negali tuoj pat atitikti šio reglamento reikalavimų ir kad būtina keisti tyrimo metodus ir metodologiją, Komisija gali, veikdama kartu su ta valstybe nare Žemės ūkio statistikos nuolatiniame komitete, nustatyti iki dvejų metų trunkantį pereinamąjį laikotarpį, per kurį turi būti įgyvendinta šio reglamento programa.
4. Metodologiniai pranešimai, pereinamojo laikotarpio priemonės, duomenų prieinamumas, duomenų patikimumas ir kitos problemos, tiesiogiai susijusios su šio reglamento taikymu, kartą per metus nagrinėjamos Žemės ūkio statistikos komiteto kompetentingoje darbo grupėje.
7 straipsnis
Šis reglamentas įsigalioja sekančią po jo paskelbimo Europos Bendrijų oficialiajame leidinyje dieną.
Jis taikomas nuo 1995 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1995 m. spalio 23 d.